Tenung Gohmuka

Tenung Gohmuka iku senapati wadyabala raseksa Lokapala, balane Prabu Danaraja. Wujude buta, mripate kiyipan (kelipan), rambute diore tekan bokong. Tokoh iki mung tinemu ing lakon wayang Bedhahe Lokapala.

Sawijining dina Prabu Danaraja (ratu ing Lokapala) lenggah siniwaka, kaadhep wadya bacingah (wadyabala campuran, yaiku wadyabala raseksa karo wadyabala manungsa ). Wosing rembug, Prabu Danaraja nedya meper kekarepane Prabu Dasamuka (rayine tunggal rama, seje ibu) anggone nduwe pangangkah bakal njaluk negara Lokapala, makutha raja kencana, gandhik mas, lan kreta Puspaka kang tinarik kuda wolu.

 Tenung Gohmuka diutus ngaturake nawala konjuk ing ngarsane Prabu Dasamuka 
Prabu Danaraja nimbali Tenung Gohmuka, kautus nyaosake nawala marang Prabu Dasamuka. Tenung Gohmuka nampani nawala (layang), banjur budhal menyang Ngalengka.

Prabu Danaraja ora negakake. Nuli dhawuh marang Patih Banendra supaya anjampangi lakune Gohmuka, mbokmanawa ing dalan ana sambekala. Purna sabdane, Sang Nata kondur ngadhaton.

Tenung Gohmuka ngayahi dhawuhing ratu sesembahane, kanthi ngambah dirgantara (mabur).

Ing paseban njaba, Patih Banendra ambudhalake wadyabala raseksa Lokapala, katindhihan dening Rukmuka, Gurmuka, Wisnungkara. Dene Patih Citracapa ambudhalake wadya manungsa tinindhihan dening Citrajaya, Citragana, Citrasudirga, lan Citrasakti.

Kacarita ing Ngalengka, Prabu Dasamuka siniwaka ingadhep para kadange; Raden Kumbakarna, Dewi Sarpakenaka, Raden Wibisana, lan Patih Prahastha sarta wadyabala. Kang dadi lajering rembug; Prabu Dasamuka bakal ngulati titise Dewi Sri Widawati sarta nyuwun pusakaning rama (Resi Wisrawa) kang cumondhok ing negara Lokapala. Prabu Dasamuka uga paring papan marang para rayine. Kumbakarna pinaringan kasatriyan (kraton) Pangleburgangsa, Dewi Sarpakenaka pinaringan kraton Guthaka, Wibisana kraton Kunthara (Singgela).

Tengah-tengahe padha imbal pangandikan, kasaru sowane Tenung Gohmuka. Ngaturake nawala konjuk marang Prabu Dasamuka. Surasaning nawala; ngelingake supaya Prabu Dasamuka mbuwang watak angkara murka lan tindak kang kurang prayoga, sarta nggegulang pambegan sabardrana susila anoraga, salaras karo pambegane sudarma (Resi Wisrawa).

 Tenung Gohmuka tekaning pati 
Sawise maos nawala iku, Prabu Dasamuka duka banget. Nawala disuwek-suwek, Tenung Gohmuka ditigas janggane. Sapatine Gohmuka, Prabu Dasamuka mireng swara pangancam, "Heh Prabu Dasamuka leletheging bumi, gelah-gelahing jagad. Kowe mateni duta kang tanpa dosa. Eling-elingen, yen besuk ing negaramu ketekan duta wujud kethek putih, ya ing kono tibaning piwalesku."

Prabu Dasamuka saya panas atine. Sigra dhawuh marang Patih Prahastha supaya nata wadyabala, bakal nglurug perang menyang Lokapala. Sawise samekta sagegamaning ayuda, wadyabala Ngalengka tumuli budhal menyang Lokapala, dipimpin dening Prabu Dasamuka.

 Kapustakan 

 Mulyantara, (n.d), Majalah Jaka Lodhang, link: https://sseratan.blogspot.com/2020/12/serial-wayang-tenung-gohmuka.html?m=1